Dražen je zbog napretka u karijeri odlučio ne nastupiti za reprezentaciju Jugoslavije na EP-u u Rimu 1991. Fokusirao se na preuzimanje role startnog braniča šutera za New Jersey Netse. No, u Ameriku se iz ratnom turbulencijom zahvaćene Hrvatske vratio s planiranim viškom kilograma.

U svakoj od kritičnih faza karijere imao je bezrezervnu potporu nekog ‘malog čovjeka’, manje poznatog medijima. Imena tih ‘neopjevanih junaka’ koji imaju velike zasluge za njegov uspjeh su i dan-danas relativno anonimna. U ranoj fazi karijere bili su to treneri Jelavić, Vezović, Kulenović i Halilović. U Ciboni mu je svakodnevno na treningu asistirao Mirko Ljubičić Šveps.

Tu je rolu u Velikoj jabuci preuzeo američki Hrvat Anton Turković. Draženov stari znalac iz europskih dana, prvak svijeta u kick boxingu 1981. te dvanaestrostruki prvak Jugoslavije u tom borilačkom sportu, kao eskspert za fizičku i kondicijsku pripremu pružio je Draženu specifićnu nadogradnju kao komplement Dalatrievim treninzima:

*Dražen je bio ‘bolestan’, mogao je trenirati po 10 sati dnevno!!! Manijak za rad.*

*Upoznao sam ga još u njemačkom Hanoveru dok je igrao za Cibonu, gledao je moj trening i otad smo bili u kontaktu. Kad je došao u Netse bio mi je blizu i dosta smo radili. Kad je imao vremena došao bi u Queens. Najviše smo radili na ravnoteži i stabilnosti, refleksima i snazi, tj. eksplozivnosti. To je u mom sportu bila najveća kvaliteta i Dražen je shvatio koliko mu to koristi u igri. Radio je redovito u klubu s trenerima a nakon toga bi trening upotpunio s nekim novim stvarima kod mene. On je shvatio da je to iznimno korisno.*

*Sa mnom je dosta radio treninge šutirajući na koš medicinskom loptom koja je tri puta teža od prave, ali je iste velilične. S njom smo najviše radili vježbe jačanja prstiju vrteći je na svih pet prstiju u krug. Zadnji dio tijela koji ispušta loptu su prsti i ako ih imaš dovoljno jake, uz jake zglobove, povećat ćeš preciznost. Također, s Draženom sam puno radio segment skoka te dizanja na skok-šut u trenu kad je tijelo protivnika van ravnoteže. I tu je bio najjači.[[1]](#endnote-1) - Anton Turković*

Posebnu specifičnu težinu Draženovom fizičkom preporodu u ljeto 1991. daje činjenica da je preobražaj iz NBA epizodiste relativno nedokazanih mogućnosti u pravu pravcatu NBA zvijezdu načinio u 27. godini života, što je i danas izuzetno rijedak slučaj za braniča u NBA povijesti.

Cijelo ljeto 1991. odradio je u žestokom ritmu, provodeći dane u dvorani za treniranje. Naglasak je bio na vježbama za snagu i agilnost, kako bi još više dobio na eksplozivnosti i brzini, ključnim prednostima tamnoputih igrača.

Najveći motiv dali su mu upravo njegovi najuporniji kritičari iz redova američke profesionalne košarke i pojedinih američkih medija. Naime, ne uvažavajući potpuno njegove kvalitete sjajnog strijelca, uporno su mu prišivali etiketu *defenzivno mekan igrač koji ne može čuvati ni stolac*.

1. magazin “Košarka”, br.133, Zagreb [↑](#endnote-ref-1)